b'\n_START_ARTICLE_\nNabre\xc5\xbeina\n_START_SECTION_\nZgodovina\n_START_PARAGRAPH_\nKraj ima zgodovinski pomen zlasti zaradi svojega kamnoloma, ki so ga dokazano prvi izkori\xc5\xa1\xc4\x8dali Rimljani - v njem so pridobivali surovine za gradnjo Ogleja (rimsko Aquileia), Trsta in \xc4\x8cedada. Zaradi tega je obmo\xc4\x8dje obljudeno vse od tiste dobe. Mimo je vodila rimska cesta Gemina, prometna \xc5\xbeila med Oglejem in Istro (Reka)._NEWLINE_Vas je v zgodovinskih virih prvi\xc4\x8d omenjena kot Lebrosina leta 1308, pomembnej\xc5\xa1o vlogo pa je Nabre\xc5\xbeina dobila ob dograditvi Ju\xc5\xbene \xc5\xbeeleznice Dunaj-Trst leta 1857, ko je takratno cesarstvo za\xc4\x8delo razva\xc5\xbeati nabre\xc5\xbeinski kamen po manj\xc5\xa1ih in ve\xc4\x8djih mestih; med drugim je nabre\xc5\xbeinski kamen osrednja sestavina parlamenta na Dunaju. Tako se je Nabre\xc5\xbeina razvila v pomembno industrijsko to\xc4\x8dko, ki je nudila zaposlitev ve\xc4\x8d tiso\xc4\x8d kamnosekom razli\xc4\x8dnih narodnosti. S tem pa se je razvila tudi kulturna in politi\xc4\x8dna podoba kraja._NEWLINE_Prva svetovna vojna, ki kraju ni prizanesla, in priklju\xc4\x8ditev kraja Italiji sta krepko zavrli nadaljnji razvoj. Pred fa\xc5\xa1isti\xc4\x8dno diktaturo je mno\xc5\xbeica tam \xc5\xbeive\xc4\x8dih slovenskih delavcev, izobra\xc5\xbeencev in strokovnjakov be\xc5\xbeala v Jugoslavijo._NEWLINE_V drugi svetovni vojni so sprva italijanske, nato pa nem\xc5\xa1ke oblasti deportirale veliko prebivalcev v tabori\xc5\xa1\xc4\x8da po Evropi. Sicer pa je imel kraj vlogo manj\xc5\xa1ega centra partizanskega gibanja skozi vojno. Nabre\xc5\xbeina je utrpela manj\xc5\xa1o \xc5\xa1kodo ob bombardiranju zavezni\xc5\xa1kih sil (poskus poru\xc5\xa1enja nabre\xc5\xbeinske \xc5\xbeelezni\xc5\xa1ke postaje), kasneje pa tudi ob prehodu nem\xc5\xa1kih \xc4\x8det, ki so se tod umikale pred slovenskimi in jugoslovanskimi partizani ter ostalo zavezni\xc5\xa1ko vojsko (zlasti Novozelandci so imeli pomembno vlogo pri osvoboditvi Trsta skozi Nabre\xc5\xbeino)._NEWLINE_Prebivalci so si nekoliko opomogli pod zavezni\xc5\xa1kim nadzorni\xc5\xa1tvom Trsta. Ponovna priklju\xc4\x8ditev k Italiji pa je prinesla brezposelnost in slab\xc5\xa1e razmere, zaradi \xc4\x8desar so mnogi krajani emigrirali v Jugoslavijo, pa tudi v prekomorske de\xc5\xbeele kot npr. Avstralija. Kljub temu pa je mno\xc5\xbeica slovenskih prebivalcev v drugi polovici 20. stoletja za\xc5\xbeivela normalno \xc5\xbeivljenje s svojimi trgovinami in storitvenimi obrati, prav tako pa je ponovno stekla kamnose\xc5\xa1ka industrija.\n_START_SECTION_\nKultura in znamenitosti\n_START_PARAGRAPH_\nNabre\xc5\xbeina je rojstni kraj slovenskega pisatelja, prevajalca in pravnika Iga Grudna, ki danes velja za enega bolj pomembnih predstavnikov slovenske poezije zgodnjega 20. stoletja. Prav tako v Nabre\xc5\xbeini se je rodil glasbenik Sergij Radovi\xc4\x8d._NEWLINE_V vasi so \xc5\xbeivilske in druge trgovine, zraven tega pa tudi bari in gostilne ter doma\xc4\x8de pekarne. Turisti\xc4\x8dno sta pomembni dve turisti\xc4\x8dni kmetiji in \xc5\xa1tiri osmice. Dvakrat mese\xc4\x8dno na va\xc5\xa1kem trgu poteka sejem, poleti in ob praznikih pa se odvijejo kulturne in \xc5\xa1portne prireditve._NEWLINE_Nabre\xc5\xbeino krasi njen stari del vasi, ki je strnjena gru\xc4\x8da hi\xc5\xa1 v severovzhodnem delu centra. Odlikuje jo mno\xc5\xbeica ohranjenih starih, pa tudi restavriranih objektov, ki so primeri zna\xc4\x8dilne kra\xc5\xa1ke arhitekture. Na osrednjem va\xc5\xa1kem trgu najdemo cerkev sv. Roka (zavetnika Nabre\xc5\xbeine), posve\xc4\x8deno leta 1604 ter obnovljeno 1760. Notranjost cerkve je enoladijska z baro\xc4\x8dnimi marmornimi oltarji, zvonik pa je \xc5\xa1tirioglat in visok 30 metrov._NEWLINE_Na sredi osrednjega va\xc5\xa1kega trga stoji spomenik padlim v 2. svetovni vojni, ki navaja imena 113 devinsko-nabre\xc5\xbeinskih \xc5\xbertev medvojnega fa\xc5\xa1isti\xc4\x8dnega nasilja. Leta 1972 je bil spomenik postavljen po na\xc4\x8drtu Darija Jagodica. Ju\xc5\xbeno od osrednjega trga se nahaja rojstna hi\xc5\xa1a Iga Grudna, poleg nje pa njegov kip. Voja\xc5\xa1ko avstro-ogrsko pokopali\xc5\xa1\xc4\x8de le\xc5\xbei v majhni dolini Li\xc5\xa1\xc4\x8dek ter je od jedra vasi oddaljeno 600 metrov. Na njem je pokopanih 1934 vojakov._NEWLINE_Kamnolomi s svojo 2000-letno zgodovino pri\xc4\x8dajo o cvetenju te dejavnosti v kraju. Raztezajo se ob lokalni cesti. Stene kamnolomov so visoke tudi 110 metrov. V teh kamnolomih je v \xc4\x8dasu razcveta delalo do 4000 delavcev. Danes je to \xc5\xa1tevilo kljub delovanju kamnoloma mnogo manj\xc5\xa1e zaradi strojne obdelave. Kamnolom sicer pridobiva \xc5\xa1tiri razli\xc4\x8dne vrste apnenca: svetli, ro\xc5\xbenati, zrnati in t. i. roman stone._NEWLINE_Arheolo\xc5\xa1ko je izjemno zanimiva jama Pod kalom, v kateri so bile v prvi polovici 20. stoletja najdene kosti najrazli\xc4\x8dnej\xc5\xa1ih prazgodovinskih \xc5\xbeivali (med drugim tudi edini primerek severnega jelena v Italiji, pa lev in gepard ter hijene), ki naj bi jih tja prinesel \xc4\x8dlovek. Omenjena jama velja za eno najpomembnej\xc5\xa1ih najdi\xc5\xa1\xc4\x8d v povezavi z italijansko prazgodovino.\n_START_SECTION_\nRibi\xc5\xa1ka pot in \xc4\x8dupe\n_START_PARAGRAPH_\nRibi\xc5\xa1ka pot je ozna\xc4\x8dena, 1,5\xc2\xa0km dolga u\xc4\x8dna pot, ki vodi od stare Nabre\xc5\xbeine po Bregu do obale ter sledi vsakodnevni poti nekdanjih nabre\xc5\xbeinskih ribi\xc4\x8dev. Vklju\xc4\x8duje zna\xc4\x8dilne primerke kra\xc5\xa1ke arhitekture, kra\xc5\xa1kega roba in flore, pa druge navpi\xc4\x8dne stene in meli\xc5\xa1\xc4\x8da ter nekatere druge kra\xc5\xa1ke zna\xc4\x8dilnosti, razgledi\xc5\xa1\xc4\x8de Olj\xc5\xa1\xc4\x8dica z razgledom na Tr\xc5\xbea\xc5\xa1ki zaliv in porti\xc4\x8d. Slednji je bil izhodi\xc5\xa1\xc4\x8de za ribarjenje nabre\xc5\xbeinskih ribi\xc4\x8dev z njihovimi \xc4\x8dupami, ki danes veljajo za originalno slovensko plovilo.\n_START_SECTION_\nKugyjeva pot\n_START_PARAGRAPH_\nKugyjeva pot je po Juliusu Kugyju imenovana u\xc4\x8dna pot, ki vodi od \xc5\xbeelezni\xc5\xa1ke postaje Bivio preko ve\xc4\x8dine kvalitetnej\xc5\xa1ih razgledi\xc5\xa1\xc4\x8d na Tr\xc5\xbea\xc5\xa1ki zaliv z visokih klifov do doline Glin\xc5\xa1\xc4\x8dice. Med drugim je ob poti tudi vodni stolp, katerega vrhnja plo\xc5\xa1\xc4\x8dad nudi razgled po Nabre\xc5\xbeini in okolici na severovzhodni strani ter po Tr\xc5\xbea\xc5\xa1kem zalivu na jugozahodni strani.'